b"\n_START_ARTICLE_\nJos\xc3\xa9 G. Tello\n_START_PARAGRAPH_\nJos\xc3\xa9 G. Tello on amerikkalaistunut perulainen lintutieteilij\xc3\xa4._NEWLINE_Tello on kotoisin Limasta, miss\xc3\xa4 h\xc3\xa4n suoritti biologian kandidaatin tutkinnon Universidad Ricardo Palmassa vuonna 1992. H\xc3\xa4n muutti Yhdysvaltoihin 1993, suoritti ekologian, evoluution ja luokittelun maisterin tutkinnon Missouri-St. Louisin yliopistossa 1996, ja v\xc3\xa4itteli filosofian tohtoriksi ekologiasta ja evoluutiosta Illinois'n yliopistossa Chicagossa 2004. V\xc3\xa4it\xc3\xb6ksen j\xc3\xa4lkeen Tello muutti New Yorkiin American Museum of Natural Historyn Chapman-tutkijaksi (postdoctoral fellow). Vuonna 2008 Tello sai biologian apulaisprofessorin viran Long Islandin yliopistosta New Yorkista._NEWLINE_Tello tutkii neotrooppisen alueen linnuston monimuotoisuutta ja eli\xc3\xb6maantiedett\xc3\xa4, varpuslintujen luokittelua ja evolutiivisia suhteita, sek\xc3\xa4 alueen lintujen ekologian ja k\xc3\xa4ytt\xc3\xa4ytymisen evoluutiota._NEWLINE_Tello oli yksi uuden riippukaijalajin Loriculus camiguinensis l\xc3\xb6yt\xc3\xa4jist\xc3\xa4 ja nime\xc3\xa4jist\xc3\xa4 vuonna 2006."